b'\n_START_ARTICLE_\nRakov povratnik\n_START_PARAGRAPH_\nR\xc3\xa1kov povr\xc3\xa1tnik (tudi s\xc3\xa9verni povr\xc3\xa1tnik) je eden izmed 5 osrednjih vzporedni\xc5\xa1kih krogov, ki ozna\xc4\x8dujejo zemljepisno \xc5\xa1irino na zemljevidih sveta. Poteka vse okoli Zemlje po vzporedniku 23\xc2\xb026\'22" severno od ekvatorja. Rakov povratnik je najbolj severna zemljepisna \xc5\xa1irina, na kateri se Sonce \xc5\xa1e pojavi v nadglavi\xc5\xa1\xc4\x8du, tj. na najvi\xc5\xa1ji to\xc4\x8dki neba, in sicer enkrat letno v \xc4\x8dasu poletnega Son\xc4\x8devega obrata 21. junija. Severno od geografske \xc5\xa1irine rakovega povratnika se nahajata subtropski in zmerni podnebni pas, ju\xc5\xbeno od njega - vse do kozorogovega povratnika, ki le\xc5\xbei na 23\xc2\xb026\'22" ju\xc5\xbene geografske \xc5\xa1irine - pa se nahajajo tropi._NEWLINE_Natan\xc4\x8dna dolo\xc4\x8ditev obeh povratnikov je zahtevna, saj nagib vrtilne osi glede na Son\xc4\x8devo ekliptiko v periodi 41.000 let niha med 21,5\xc2\xb0 in 24,5\xc2\xb0. Trenutno se povpre\xc4\x8dna vrednost zmanj\xc5\xa1uje za 0,5" letno in zna\xc5\xa1a 23,45\xc2\xb0, kar pomeni potovanje rakovega povratnika proti jugu za 15 metrov po zemeljski povr\xc5\xa1ini vsako leto. Ker se podobno ju\xc5\xbeni povratnik premika proti severu, se letno skupna povpre\xc4\x8dna povr\xc5\xa1ina tropov zmanj\xc5\xa1a za 1.100\xc2\xa0km\xc2\xb2. Dodatno spreminjanje kota Zemljine vrtilne osi zaradi razli\xc4\x8dnih vplivov v razli\xc4\x8dnih \xc4\x8dasovnih obdobjih ravno tako spreminja vrednosti lege rakovega povratnika za ve\xc4\x8d lo\xc4\x8dnih sekund. Tako tolerance natan\xc4\x8dne lege povratnika ni mo\xc4\x8d skr\xc4\x8diti na manj kot nekaj 10, pa tudi 100 metrov._NEWLINE_Rakov povratnik je svoje ime dobil po ozvezdju Raka, in sicer zaradi dejstva, da se je Sonce v \xc4\x8dasu dolo\xc4\x8ditve, tj. v \xc4\x8dasu starogr\xc5\xa1ke civilizacije, v poletnem obratu 21. junija (dan, ko se Sonce nahaja natan\xc4\x8dno nad tem povratnikom oziroma son\xc4\x8dni \xc5\xbearki nanj padajo pravokotno) na nebu nahajalo na enakem mestu kot omenjeno ozvezdje. Zaradi premikov se danes Sonce v \xc4\x8dasu poletnega obrata nahaja v ozvezdju Dvoj\xc4\x8dkov._NEWLINE_Rakov povratnik poteka skozi naslednje dr\xc5\xbeave (od 0\xc2\xb0 zemljepisne dol\xc5\xbeine na vzhod): Al\xc5\xbeirija, Niger, Libija, \xc4\x8cad, Egipt, Savdska Arabija, Zdru\xc5\xbeeni arabski emirati, Oman, Indija, Banglade\xc5\xa1, Mjanmar, Ljudska republika Kitajska, Tajvan, Havaji (ZDA), Mehika, Bahami, Zahodna Sahara, Mavretanija in Mali.'